మరో నాలుగు దిగ్గజ బ్యాంకులు!
- విలీనావకాశాల నిమిత్తం అధ్యయనం
- బడా బ్యాంకులకు సర్కారు వర్తమానం
- చిన్న బ్యాంకుల దృష్టి పెట్టాలని సూచన
- ఏడాది చివరి నాటికి ఇంకో బడా బ్యాంక్‌!
న్యూఢిల్లీ: ప్రభుత్వ రంగంలోని బ్యాంకుల ఏకీకరణ ద్వారా దేశంలో మరిన్ని ప్రపంచ స్థాయి దిగ్గజ బ్యాంకులను ఏర్పాటు చేయాలని సర్కారు భావిస్తోంది. దీనికి సంబంధించి ఆర్థిక శాఖ దేశీయ బ్యాంకింగ్‌ రంగంలోని నాలుగు బడా బ్యాంకులకు వర్తమానం పంపింది. ప్రపంచ స్థాయి బ్యాంకు ఏర్పాటు దిశగా అందుబాటులో ఉన్న చిన్న, మధ్య శ్రేణి బ్యాంకుల కొనుగోలు, విలీనానికి గల అవకాశాలను అధ్యయనం చేయాల్సిందిగా పంజాబ్‌ నేషనల్‌ బ్యాంక్‌, బ్యాంక్‌ ఆఫ్‌ బరోడా, కెనరా బ్యాంక్‌, బ్యాంక్‌ ఆఫ్‌ ఇండియాలను ఆర్థిక శాఖ కోరింది. భారతీయ స్టేట్‌ బ్యాంక్‌ (ఎస్‌బీఐ) మాదిరిగానే మిగతా బ్యాంకులు కూడా అందుబాటులో ఉన్న బ్యాంకుల కొనుగోలు, విలీనం వంటి అంశాలను అధ్యయం చేయాలని ఆర్థిక శాఖ దిగ్గజ ఆయా బ్యాంకులను అనధికారికంగా కోరినట్టు సమాచారం. కొనుగోలు, విలీన నిర్ణయం తీసుకొనే ముందుగా ఆయా బ్యాంకుల ఆర్థిక సమతూకం, బ్యాంకు విస్తృతి, ఆర్థిక భారం, సులువుగా ఉద్యోగుల బదలాయింపు గల అవకాశాలు తదితర అంశాలను పరిగణనలోకి తీసుకోవాల్సిందిగా ఆర్థిక శాఖ బడా బ్యాంకులకు సూచించినట్టు సమాచారం. ఈ ప్రక్రియలో బలహీనంగా ఉన్న బ్యాంకును బలంగా ఉన్న బ్యాంకుతో విలీనం చేయడం తగదని సూచినట్టుగా సమాచారం. అయితే.. నిటి ఆయోగ్‌ అందించే నివేదికతోనే బ్యాంకుల విలీనాల నిబంధనలపై పూర్తి స్పష్టతవచ్చే అవకాశం ఉంది. ఎస్‌బీఐ విలీనం విజయవంతం కావడంతో పూర్తి జోష్‌ మీద ఉన్న ప్రభుత్వం ఈ ఏడాది ముగింపు నాటికి మరో దిగ్గజ బ్యాంకు ఏర్పాటుకు సమ్మతి ఇవ్వాలని భావిస్తోంది. నిరర్ధక ఆస్తుల సమస్య పరిష్కారంలో కొంత పురోగతి కనిపించిన తరువాత మరో దఫా బ్యాంకుల విలీనానికి సర్కారు తెర తీసే అవకాశం కనిపిస్తోంది.
మీ స్నేహితులకు రికమెండ్ చెయ్యండి